Ìrètíọlá Doyle (tí orúkọ ìbí jẹ́ Ìrètíọlá Olúṣọlá Àyìnkẹ́ ) jẹ́ òṣèré ọmọ orílẹ̀-èdè Nàìjíríà. A bí Doyle ní ọjọ́ 3 Oṣù Karùn-ún Ọdún 1967 ní Ìpínlẹ̀ Òndó ṣùgbọ́n ó lo àwọn ìgbà èwe rẹ̀ pẹ̀lú ẹbí rẹ̀ ní Boston, orílẹ̀-èdè Amẹ́ríkà. Lẹ́hìn tí ó padà sí Nàìjíríà, ó lọ sí Ilé-ẹ̀kọ́ Christ's School ní Adó Èkìtì ó sì parí ilé-ìwé gíga Yunifásitì ti Jos pẹ̀lú oyè ní Eré Tíátà. Fún ìgbà tó ti lé ní ogún ọdún ní ìdi iṣẹ́ eré ìdárayá ti Nàìjíríà, Ìrètíọlá ti ní lórúkọ rẹ̀, àwọn iṣẹ́ lọ́lọ́kan-ò-jọ̀kan láti orí ìpele dé tẹlifíṣọ̀nù àti fíìmù. Ìrètíọlá Doyle jẹ́ ònkọ̀wé, òṣèré, olùgbéréjáde àti atọ́kùn ètò. Ó ṣe àgbéjáde àti àgbékalẹ̀ ètò kan tí ó dá lóri oge ṣíṣe àti ọ̀rọ̀ ìgbésí ayé tí àkọ́lé rẹ̀ jẹ́ "Oge With Iretiola" fún ọdún mẹ́wàá, ó sì tún ṣe atọ́kùn ọ̀pọ̀lọpọ̀ àwọn ètò tẹlifíṣọ̀nù bíi Morning Ride pẹ̀lu Today lóri ìkànnì STV àti Nimasa This Week lóri ìkànnì Channels TV .